钦定古今图书集成/明伦汇编/氏族典/第441卷 > 《廖用贤尚友录》 > 蒋瑶
## 钦定古今图书集成/明伦汇编/氏族典/第441卷 > 《廖用贤尚友录》 > 蒋瑶

按《万姓统谱》：“瑶字粹卿，号石庵，归安人。弘治己未进
士。正德己巳改御史，按畿甸。会流贼刘六等啸聚剽
掠，瑶计缚其党，贼遂解去。值毅皇帝南幸，前锋廖宦
者数窘之，游击江彬尤甚，以所赐铜瓜先驱肆胁，瑶
不为动。升江西左布政使。当逆藩变后，百务改创，瑶
镇之以静，而民不扰。擢副都御史，巡抚山东，改河南”，
赈饥殄盗，疏通运河，河清者六日。复命掌南京都察
院事，升工部尚书，扈从天寿山诸陵，遣督四郊坛壝
等工。瑶以工役繁兴，财用不给，上疏未报。继以年老
乞休致。瑶沈毅刚正，廉静寡欲，临利患不少变气节。
居家养重，绝迹公门，与诸乡达结社岘山之逸老堂。
春秋二会，燕享太平。寿八十九，谥“恭靖。”子舜臣，应贡
有时名，年三十而卒。子岳，肇庆知府。孙绍勋，光禄寺
署丞；咸能世其先云。